Zagrebački HNK je u povodu nove sezone tiskao plakat kojim pozivaju građane da upišu sezonsku pretplatu. U prvom planu, zamućena, glumica je Nina Violić, odjevena u čednu haljinu, pognuta u struku prema naprijed. Otprilike dva metra iza nje stoji muškarac odjeven u čednu košulju te prsluk, a lice skriva balonom. Po svemu sudeći, iza balona se krije lice Krešimira Mikića, novog pojačanja ansambla Drame središnje nacionalne kuće.

Udruga Vigilare, navodno katolička, reagirala je prekjučer priopćenjem na svojim internetskim stranicama, koje su sljedeći dan prenijeli gotovo svi portali, a u kojem pozivaju građane da se tom plakatu suprotstave.

“Potaknuti brojnim pritužbama uznemirenih građana, ovim putem izražavamo svoj prosvjed zbog neukusne marketinške kampanje Hrvatskog narodnog kazališta u Zagrebu”, stoji u priopćenju te se građani, valjda oni koji se još nisu dovoljno uznemirili, pozivaju da i sami napišu koje prosvjedno pisamce upravi kuće, koja se, tvrde, služi “prostaštvom i jeftinim senzacionalizmom”.

Ako je ovaj plakat prostački, onda je udruga Vigilare skup osobito perverznih ljudi, zapravo seksualnih manijaka. Jer samo takvi mogu u toj fotografiji pronaći išta prostačko. Postoje razne seksualne nastranosti, nebrojene gotovo, i zbilja nema toga prikaza ljudskog tijela koji ne bi nekoga seksualno uznemirio. Možda su članovi udruge zapravo prikriven klub frotažista, nastranih ljudi koji se seksualno mogu zadovoljiti jedino trljanjem preko odjeće. A svako razodijevanje za njih je ravno - odijevanju.

Dajem ruku u vatru, a i glavu na panj, da bi Sveti Otac komotno ovaj plakat okačio o zid spavaće sobe. Mogao bi biti, primjerice, reklama za hodočašće u Lourdes, a hvala Bogu, i u Međugorje. Čitatelji naših portala dobrim su dijelom poduprli ovakvu reakciju spomenute udruge. Osobito oni, ili isključivo oni, koji će u HNK eventualno stupiti jedino ako se na njegovoj pozornci izlože zemni ostaci kojeg katoličkog celebrytija.

Jedino pitanje koje ovdje ozbiljno treba postaviti jest, kao i obično: što se iza brda valja? Jer ne laje pas radi sela, nego...Ozbiljno u svemu tome jest jedino to što u Vigilareu vjerojatno nisu perverzni, nego su eto umreženi s posve konkretnom, proustaškom političkom opcijom, koja se ne može pomiriti s činjenicom da je na čelo HNK ponovno izabrana Dubravka Vrgoč. Što bi tek bilo da je izabran netko tko je zbilja, recimo, ekstremni ljevičar, a ne samo građanska osoba bliska liberalnijem krilu HDZ-a?

Znači, nije problem u plakatu, nego je problem što se ekstremno desna sekta HDZ-ova hoće na sve mile i nemile načine dočepati vlasti. Iza hajke na plakat zapravo stoji hajka na trenutačno vodstvo vladajuće stranke, na premijera Andreja Plenkovića, ministricu kulture Ninu Obuljen Koržinek, koja zapravo dolazi iz same stranke. Drugi je povod ovog smiješnog ispada pokušaj da se pritisne i zagrebačkoga gradonačelnika Milana Bandića - da na čelo svojeg ministarstva kulture postavi nekoga tko će zadovoljiti mračne fantazije naše gubitničke, proustaške scene.